Høyre vil delprivatisere Statskrafts utenlandske virksomhet for å gi større muligheter og tilgang på kapital til å utvikle selskapet internasjonalt.

Arbeiderpartiet vil beholde fullt statlig eierskap.

– I vårt programutkast har vi ambisjoner for selskapet. Vi vil ha en sterkere internasjonal satsing. Dette er aktiv næringspolitikk. Dette er å ville noe, våge noe og faktisk få det til å skje. Ikke bare å selge noe, sa nestleder Hadia Tajik (Ap) da hun talte til eget landsmøte fredag.

Arbeiderpartiet ivret for delprivatisering i regjering

Listen over store, tunge og viktige statlige selskaper som ble delprivatisert med Arbeiderpartiet i regjering og under ledelse av Jens Stoltenberg er lang.

Den omfatter blant annet:

Statoil.

Hydro.

Telenor.

DnB.

Jens Stoltenberg solgte ut en rekke statlige selskaper da han var statsminister. Foto: Martial Trezzini / AP

Da Stoltenberg skulle selge ut deler av Statoil i år 2000 var dagens partileder Jonas Gahr Støre stabssjef på Statsministerens kontor. Da lød argumentasjonen slik:

– Den beste måten å forvalte våre felles olje- og gassressurser er å gi Statoil muligheter til å vokse internasjonalt. Da vil de ha større muligheter dersom de får et bredere eierskap for allianser og tilgang til kapital som gjør at de kan satse bedre også utenfor norsk sokkel (hør Stoltenberg under).

Du trenger javascript for å spille av lydklippet «Jens Stoltenberg om Statoilsalg».

Det er samme argumentasjon som Høyre bruker for å delprivatisere Statkraft med ett unntak. Høyres nedsalg skal kun skal gjelde Statkrafts utenlandske virksomhet, ikke hele virksomheten slik tilfellet var med Statoil.

Statkrafts virksomhet i Norge skal eies 100 prosent av staten.

Ap-nestlederen sliter med forklaringen

Slik forklarer Tajik forskjellen på når Høyre tar til orde for det samme som Arbeiderpartiet allerede har gjort tidligere.

– Det finnes noen eksempler på at også Arbeiderpartiet har delprivatisert statlige selskaper, men det er ikke noe ideologisk prosjekt for oss å bidra til økt privatisering.

– Jens Stoltenberg snakket varmt om det blandede eierskapet og at privat og statlig eierskap kunne berike hverandre?

– Jeg er helt enig med Jens Stoltenberg. Det er ingen tvil om at man trenger et mangfold og det er ingen i Arbeiderpartiet som vil at staten skal kjøpe enda mer.

– Hva er det som skiller Statkraft fra de andre selskapene som Arbeiderpartiet solgte ut under Stoltenberg?

– Det har ikke vært noe tema hos oss å delprivatisere Statkraft.

– Men hvorfor gjelder ikke tidligere argumentasjon fra Arbeiderpartiet i regjering og de samme prinsippene nå?

– Man må gjøre en helt konkret vurdering ut fra de omstendighetene som er, og det er ingen omstendigheter som tilsier at man trenger å selge seg ned i Statkraft.

– Blandet eierskap (slik Stoltenberg ivret for red.anm.)?

– Jo ... men som sagt ser vi ingen grunn til å gjøre endringer på Statkraft.

– Altså ren symbolpolitikk?

– Nei.

Høyre: – Helt urimelig

Trond Helleland (H) er oppgitt over kritikken fra Arbeiderpartiet. Foto: David Krekling / NRK

Trond Helleland, parlamentarisk leder i Høyre, mener kritikken fra Arbeiderpartiet ikke holder vann.

– Dette er helt urimelig og nesten litt komisk. Det var de som satte i gang privatiseringen av store norske virksomheter. Det vi gjør med Statkraft er å sørge for at investeringene i Norge skal komme norske skattebetalere til gode og norsk vannkraft skal være på norske hender. På store investeringer i utlandet ønsker vi å invitere inn annen kapital.

– Hvorfor er det viktig å beholde statlig eierskap på innenlandsproduksjonen i Statkraft?

– Vannkraftressursene våre er et arvesølv som vi skal foredle, sier Helleland.